
______________________________________________________________________________
На основу члана 138. став 1. Устава Републике Србије („Сл. гласник РС“, бр. 98/06 и 115/2021) и члана 37. Закона о Заштитнику грађана („Сл. гласник РС“, бр. 105/2021)  у поступку по притужби AA, Заштитник грађана је сачинио следећи


ИЗВЕШТАЈ О СЛУЧАЈУ СА ПРЕПОРУКОМ

Заштитник грађана је 29. јуна 2026. године примио притужбу притужиље AA у којој је навела да у београдском насељу Рипањ -Трешња, улица Пут за Стублове-други део долази до вишедневног прекида водоснабдевања.
Притужиља је указала да су становници тог насеља, услед недостатка воде онемогућени да припреме храну, да одржавају хигијену, истичући да наведено представља угрожавање здравља деце, старих лица, трудница, као и особа са инвалидитетом.
Заштитник грађана је истог дана, 29. јуна 2026. године након пријема притужбе контактирао Сервисни центар Јавно комунално предузеће „Београдски водовод и канализација“, улица Кнеза Милоша 27, ПИБ: 100346317, МБ: 07018762, којом приликом је добио информацију да ЈКП „Београдски водовод и канализација“ није добио пријаву квара -прекида водоснабдевања за ту адресу, указавши да је потребно да грађани пријаве квар на мрежи, позивом на број телефона.
О напред наведеном Заштитник грађана је обавестио притужиљу AA, међутим, притужиља је Заштитнику грађана доставила информацију да је квар пријављен како телефонским путем, тако и у писаној форми.
Увидом у електронску пошту, коју је приложила притужиља утврђено је да је притужиља 28. јуна 2026. године у 21.11 часова електронским путем поднела пријаву на више адреса електронске поште, међу којима је и адреса servisnicentar@beograd.gov.rs 
Поступајући по притужби Заштитник грађана се актом од 29. јуна 2026.године обратио Јавном комуналном предузећу „Београдски водовод и канализација“ и тражио у року који налаже хитност поступања, достављање информација о свим чињеницама и околностима конкретног случаја, односно податак о томе да ли су постављене ауто-цистерне уколико постоји квар/прекид водоснабдевања, као и податак о томе када ће квар бити отклоњен.
Јавно комунално предузеће „Београдски водовод и канализација“ је Заштитнику грађана доставило изјашњење број 3…/2026 према којем је у Одељењу Кол -центра ЈКП „Београдски водовод и канализација“ дана 20. јуна 2026.године евидентирана пријава проблема са водоснабдевањем у насељу Рипањ-Трешња, Пут за Стублове – други део и отворен је налог број 10791. Налог је затворен 21. јуна 2026.године, након што је Стручна служба извршила проверу на терену и утврдила да на водоводној мрежи није било квара.
У изјашњењу је даље наведено да је са истог броја телефона евидентиран и позив дана 29. јуна 2026. године, којим су поново пријављени проблеми у водоснабдевању за исту адресу.  Том приликом наведено је да је позивалац обавештен да није евидентиран квар на водоводној мрежи, већ да су проблеми последица повећане потрошње у летњем периоду, због чега у појединим деловима насеља долази до пада притиска и повремених прекида у водоснабдевању, из ког разлога тај позив није евидентиран, као пријава квара на водоводној мрежи.
Даље, наведено је да у летњим месецима долази до пада притиска и дисконтинуитета у водоснабдевању код појединих потрошача у рубним деловима општина Вождовац и Барајево услед велике ненаменске потрошње воде. Активности као што су наводњавање и заливање пољопривредних и зелених површина, пуњење индивидуалних резервоара, бунара и базена, поливање и хлађење плочника, тераса и дворишта, прање возила, као и злоупотреба хидраната, представљају ненаменску и нерационалну потрошњу воде за пиће. У ситуацији високих дневних температура наведене активности потрошача могу довести до тога да у одређеним периодима дана долази до пада притиска и дисконтинуитета у водоснабдевању код појединих потрошача.
Истакнуто је да се водоводна мрежа насељеног места димензионише у односу на потребе за водом становништва које обухватају коришћење воде за пиће, припрему хране и одржавање личне хигијене. Водоводни системи се димензионишу оптимално како би правилно функционисали у часовима велике потрошње током летњих месеци, али и у часовима мале потрошње током зимских месеци, како не би дошло до проблема са мутноћом и квалитетом воде услед предимензионисаности мреже. Такође, да с обзиром на наведено капацитет водоводне мреже се не може повећавати и да је потребно да потрошачи на наведеним локацијама воду троше искључиво за напред наведене активности, како не би долазило до пада притиска и дисконтинуитета.
У изјашњењу је наведено и да је притужиља обавештена о напред наведеном.
Након пријема напред наведеног изјашњења Јавног комуналног предузећа „Београдски водовод и канализација“ Заштитник грађана је актом  од 16. јула 2026. године тражио да ЈКП „Београдски водовод и канализација“ достави обавештење о томе да ли су грађани београдског насеља Рипањ-Трешња, Пут за Стублове – други део обавештени о прекиду водоснабдевања и у којим случајевима Јавно комунално предузеће поставља ауто-цистерне са водом за пиће и да ли се у случају прекида у водоснабдевању у насељу Рипањ-Трешња, Пут за Стублове – други део поставља ауто-цистерна.
Јавно комунално предузеће „Београдски водовод и канализација“ је поднеском од 28. јула 2026. године обавестило Заштитника грађана да у конкретном случају није било прекида у водоснабдевању, како планираног тако ни планираног, да се прекидом у водоснабдевању подразумевају ситуације када је због активности и радова ЈКП „Београдски водовод и канализација“ дошло до обуставе испоруке воде за пиће, а које могу бити планиране, као на пример планирана реконструкција мреже или непланиране у случају квара, пуцања цеви и слично. 
У изјашњењу је истакнуто да у конкретном случају повремени падови притиска воде и дисконтинуитети у водоснабдевању у водоснабдевању  били су последица повећане потрошње воде у летњем периоду, као и да грађани који су се обратили ЈКП „Београдски водовод и канализација“  ради пријаве проблема били су информисани да није евидентиран квар на водоводној мрежи , већ да се ради о повећаној потрошњи воде у летњем периоду.
Даље, наведено је да када се ради о прекидима у водоснабдевању, планираним и непланираним, грађани се путем интернет странице ЈКП „Београдски водовод и канализација“ и преко других средстава информисања обавештавају о планираним радовима, односно насталим кваровима, очекиваном трајању прекида водоснабдевања, као и о локацијама на којима ће бити постављене ауто-цистерне са водом за пиће,  да се одредбе Одлуке о пречишћавању и дистрибуцији воде у погледу постављања ауто-цистерни односе на те случајеве прекида водоснабдевање, али да у случајевима када дође до смањеног капацитета или несташице воде проузроковане њеним коришћењем у пољопривредне сврхе или друге ненаменске потрошње Одлуком о пречишћавању и дистрибуцији воде није регулисано постављање цистерни са водом за пиће.
                                                                               ***
Чланом 19. Устава Републике Србије („Службени гласник РС“, 98/2066 и 115/2021) прописано је да јемства неотуђивих људских и мањинских права у Уставу служе очувању људског достојанства и остварењу пуне слободе и једнакости сваког појединца у праведном, отвореном и демократском друштву, заснованом на начелу владавине права.
Чланом 20. Устава Републике Србије прописано је да људска и мањинска права зајемчена Уставом могу законом бити ограничена ако ограничење допушта Устав, у сврхе ради којих их Устав допушта, у обиму неопходном да се уставна сврха ограничења задовољи у демократском друштву и без задирања у суштину зајемченог права (став 1.); Достигнути ниво људских и мањинских права не може се смањивати (став 2.); При ограничавању људских и мањинских права, сви државни органи, а нарочито судови дужни су да воде рачуна о суштини права које се ограничава, важности сврхе ограничења, природи и обиму ограничења, односу ограничења са сврхом ограничења и о томе да ли постоји начин да се сврха ограничења постигне мањим ограничењем права (став 3.).
Чланом 24. став 1. Устава прописано је да је право на живот неприкосновен.
Чланом 11. став 1. Закона о ратификацији Међународног пакта о економским, социјалним и културним правима („Службени лист СФРЈ“, број 7/71) прописано је да државе чланице овог пакта признају право сваком лицу на животни стандард довољан за њега самог и његову породицу, убрајајући ту и довољну храну, одећу и смештај, као и стално побољшање његових услова живота. Државе чланице ће предузети одговарајуће мере ради обезбеђења остваривања овог права и у том циљу оне признају битни значај слободно изабране међународне сарадње.
Чланом 25. Универзалне декларације о људским правима (1948.) прописано је да свако има право на стандард живота који обезбеђује здравље и благостање, његово и његове породице, укључујући храну, одећу стан и лекарску негу и потребне социјалне службе, као и право на осигурање у случају незапослености, болести, онеспособљења, удовиштва, старости или других случајева губљења средстава за издржавање услед околности независних од његове воље.
Чланом 29. став 2. Универзалне декларације о људским правима прописано је да у вршењу права и слобода свако се може подвргнути само оним ограничењима која су предвиђена законом искључиво у циљу обезбеђења потребног признања и поштовања права и слобода других, као и задовољења правичних захтева морала, јавног поретка и општег благостања у демократском друштву.
Агендом за одрживи развој до 2030. године Генералне скупштине Уједињених нација од 25. септембра 2015. године предвиђен је циљ 6. односно обезбедити свима универзалан и правичан приступ безбедној и приступачној пијаћој води.
Чланом 44. Одлуке о пречишћавању и дистрибуцији воде („Службени лист Града Београда“, бр. 23/2005, 2/2011, 29/2014, 19/2017, 74/2019 и 4/2022) прописано је ако дође до поремећаја или прекида у пречишћавању и дистрибуцији воде услед више силе, квара на објектима градског водовода или других разлога који се нису могли предвидети односно спречити, комунално предузеће је обавезно да одмах и без одлагања предузме мере на отклањању узрока и последица поремећаја односно прекида, и то да: 1. обезбеди привремено снабдевање корисника водом из градског водовода пиће и хигијенске потребе путем постављања цистерни по распореду који одређује комунално предузеће, а обавезно ако прекид траје дуже од 12 часова; 2. радно ангажује запослене на отклањању узрока и последица поремећаја, односно разлога због којих је дошло до прекида у вршењу пречишћавања и дистрибуције воде, као и да ангажује друга лица у обезбеђењу услова за испоруку воде; 3. да предузме и друге мере које утврде надлежни органи града Београда, односно градске општине. Комунално предузеће дужно је да путем средстава јавног информисања одмах обавести кориснике воде о разлозима прекида или поремећаја у испоруци воде, о времену трајања прекида или поремећаја, као и да корисницима пружи потребна посебна упутства.
Изјашњење Јавног комуналног предузећа „Београдски водовод и канализација“ о томе да у случајевима када дође до смањеног капацитета или несташице воде проузроковане њеним коришћењем у пољопривредне сврхе или друге ненаменске потрошње Одлуком о пречишћавању и дистрибуцији воде није регулисано постављање цистерни са водом за пиће Заштитник грађана не може прихватити као правилно и законито. 
Одлуком о пречишћавању и дистрибуцији воде прописано је да ако дође до поремећаја или прекида у пречишћавању и дистрибуцији воде услед више силе, квара на објектима градског водовода или других разлога који се нису могли предвидети односно спречити, комунално предузеће је обавезно да одмах и без одлагања предузме мере на отклањању узрока и последица поремећаја односно прекида, тако што ће обезбедити привремено снабдевање корисника водом из градског водовода пиће и хигијенске потребе путем постављања цистерни по распореду који одређује комунално предузеће, а обавезно ако прекид траје дуже од 12 часова. Дакле, поред наведених разлога за прекид водоснабдевања прописани су поред осталих и разлози који се нису могли предвидети, односно спречити.  
Непостављање цистерни са пијаћом водом у току прекида у водоснабдевању током летњих месеци, без обзира на разлоге за прекид водоснабдевања, такође и у зимским месецима представља повреду једног од основних људских права, права на приступ пијаћој води. Такође угрожава се једнак приступ пијаћој води, а нарочито осетљивих лица (деца, стари и болесни). На тај начин грађани се доводе у неравноправан положај у оквиру остваривања универзалног људског права на безбедну и чисту пијаћу воду.
С тога уколико поједини потрошачи ненаменски користе воду, то други савесни потрошачи нису дужни да остану без воде за пиће, нарочито током високих летњих температура.
Имајући у виду све напред наведене прописе, односно чињеницу да је вода извор живота, да приступ пијаћој води представља неопходан услов за живот, очување здравља и достојанствен животни стандард, затим да се зајемчена људска права могу ограничити само законом у обиму ако ограничење допушта Устав, у сврхе ради којих их Устав допушта, у обиму неопходном да се уставна сврха ограничења задовољи у демократском друштву и без задирања у суштину зајемченог права, то Заштитник грађана,  сагласно члану 37. став 3. Закона о Заштитнику грађана Јавном комуналном предузећу „Београдски водовод и канализација“ упућује следећу 


                                                                                ПРЕПОРУКУ

1. Јавно комунално предузеће „Београдски водовод и канализација“ улица Кнеза Милоша 27, ПИБ: 100346317, МБ: 07018762 у року који налаже хитнност поступања поставиће цистерне са водом за пиће током прекида дистрибуције воде у београдском насељу Рипањ - Трешња, улица Пут за Стублове-други део, без обзира на разлоге прекида или поремећаја дистрибуције воде.

2. Јавно комунално предузеће „Београдски водовод и канализација“ улица Кнеза Милоша 27, ПИБ: 100346317, МБ: 07018762 путем средстава јавног информисања, односно путем своје интернет странице обавестиће кориснике воде у београдском насељу Рипањ - Трешња, улица Пут за Стублове-други део о прекиду дистрибуције воде и разлозима прекида или поремећаја у испоруци, као и о локацијама где ће бити постављена цистерна са пијаћом водом.

· У складу са чланом 37. став 5. Закона о Заштитнику грађана Јавно комунално предузеће „Београдски водовод и канализација“ улица Кнеза Милоша 27, ПИБ: 100346317, МБ: 07018762 о предузетим мерама на испуњавању препорука обавестиће Заштитника грађана у року од 15 дана од дана пријема овог извештаја о случају са препоруком.

Уколико Јавно комунално предузеће „Београдски водовод и канализација“ улица Кнеза Милоша 27, ПИБ: 100346317, МБ: 07018762 у остављеном року не достави Заштитнику грађана обавештење из става 5. члана 37. Закона о Заштитнику грађана, односно о начину поступања по препоруци, ако не поступи по препоруци, или је само делимично испуни, Заштитник грађана ће о томе обавестити непосредно надређени орган, Народну скупштину, Владу и јавност, сагласно члану 37. став 7. Закона о Заштитнику грађана.




                                                                                           ЗАШТИТНИК ГРАЂАНА

                                                                                      мр Зоран Пашалић




Доставити:
- Јавном комуналном предузећу „Београдски водовод и канализација“, улица Кнеза Милоша 27,
- Градској управи Града Београда на адресу Трг Николе Пашића 6, Београд 
- притужиљи
-у списе предмета

